Gerir athugasemdir við skuldbindingar í lóðarsamningi Borgarbyggð hefur undirritað samning sem meðal annars kveður á um gatnagerðargjöld og fleira við fyrirtækið Hús og Lóðir ehf. sem er að hefja byggingaframkvæmdir á Borgarbraut 57 - 59 . Frá því verkefni var greint í frétt hér á síðunni fyrr í dag . Í samningnum er m.a. kveðið á um byggingarmagn og gatnagerðargjöld sem eru um 65 milljónir króna . Jafnframt er ákvæði í samningnum um að Borgarbyggð skuldbindi sig til að kaupa eða leigja tvær íbúðir í húsinu þegar þær verða fullbúnar . Auk þess skuldbindur sveitarfélagið sig til að kanna hvort flytja megi starfsemi á vegum þess í þjónustuhluta hússins . Á fundi byggðarráðs í morgun bókaði Guðveig Eyglóardóttir , oddviti Framsóknarflokks í sveitarstjórn , vegna samningsins . Í bókun hennar segir m.a. : „ Kveðið er á um að Borgarbyggð skuldbindi sig til að kaupa eða leigja tvær íbúðir í húsinu þegar þær verða fullbúnar . Ekki er kveðið á um kaupverð og eða leiguverð og eða nánari tímasetningu t.d. hvað varðar leigutíma . Gera má ráð fyrir að þarna sé um að ræða tugmilljóna króna skuldbindingu á næstu árum sem mun hafa áhrif á fyrirliggjandi fjárhagsáætlun . Ekki kemur fram hvernig gert sé ráð fyrir að fjármagna fyrirhuguð kaup þannig að ekki sé vikið frá markmiðum um fjárhag sveitarfélagsins , hvort gert sé ráð fyrir að fresta byggingaframkvæmdum við skólahúsnæði sveitarfélagsins , taka lán og eða nýta söluhagnað eigna . Þá kemur einnig fram að Borgarbyggð muni kanna með að sveitarfélagið flytji starfsemi á sínum vegum í þjónustuhluta hússins . Ekki er tilgreint nánar hvaða starfsemi þarna gæti verið um að ræða . “ Guðveig bendir á að á sama tíma sé starfandi vinnuhópur sem eigi að auka nýtingu á húsnæði í eigu sveitarfélagsins í Hjálmakletti . Í lok bókunar sinnar segir Guðveig : „ Undirrituð telur framangreindar skuldbindingar við Hús og lóðir ógagnsæjar og óásættanlegt með öllu að skuldbinda sveitarfélagið með þessum hætti . “